Diari Oficial de la Generalitat Valenciana


Sumari del DOGV 6132, del 28-10-2009 (2009/11063)

RESOLUCIÓ de 14 d'octubre de 2009, del director general de Justícia i Menor de la Conselleria de Justícia i Administracions Públiques, per la qual es resol inscriure parcialment la modificació dels Estatuts del Col·legi Oficial de Fisioterapeutes de la Comunitat Valenciana, i es disposa la seua publicació en el Diari Oficial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6132

Data del DOGV
:   28-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11093


Data del document
:   14-10-2009

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * metge
    * reglament intern
    * col·legi professional

RESOLUCIÓ de 14 d'octubre de 2009, del director general de Justícia i Menor de la Conselleria de Justícia i Administracions Públiques, per la qual es resol inscriure parcialment la modificació dels Estatuts del Col·legi Oficial de Fisioterapeutes de la Comunitat Valenciana, i es disposa la seua publicació en el Diari Oficial de la Comunitat Valenciana. [2009/11636]  
Vist l'expedient de modificació estatutària instruït a instància del Col·legi Oficial de Fisioterapeutes de la Comunitat Valenciana, inscrit amb el número 86 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció de la modificació dels seus Estatuts en l'esmentat Registre, atenent els següents  
Fets  
Primer. Juan López Boluda, degà del Col·legi Oficial de Fisioterapeutes de la Comunitat Valenciana, va presentar, en data 4 de febrer de 2009, sol·licitud d'inscripció de la modificació dels Estatuts d'aquest al Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Els esmentats Estatuts van ser inscrits per Resolució de 13 de maig de 2002, de la Secretaria General de la Conselleria de Justícia i Administració Públiques (DOGV núm. 4257, de 27 de maig de 2002).  
Segon. L'Assemblea General Ordinària del Col·legi Oficial de Fisioterapeutes de la Comunitat Valenciana, celebrada el 18 de desembre de 2008, segons certificat lliurat el dia 4 de febrer de 2009 per la secretària del Col·legi, Vicenta Fortuny Almudéver, amb el vistiplau del degà, va aprovar la modificació dels Estatuts d'aquest.  
Tercer. La modificació estatutària la inscripció de la qual se sol·licita es referix a l'addició a l'article 8 dels Estatuts del paràgraf següent: «La incorporació del Col·legi a institucions fora de l'àmbit de la Comunitat Valenciana serà voluntària, i s'adoptarà en Assemblea per la majoria establida en l'article 31 dels Estatuts. La integració en el Consell General de Col·legis de Fisioterapeutes serà decisió de l'Assemblea, sempre que la resta de col·legis autonòmics que formen el CGCF complisquen la Llei 2/1974, de 13 de febrer, sobre Col·legis Professionals».  
I a l'addició, compliment del que disposa l'article 8.5 de la Llei 2/2007, de 15 de març, de Societats Professionals, a l'article 37 dels Estatuts, del punt següent:   
«l) Remetre periòdicament al Ministeri de Justícia i als òrgans que corresponga de la Comunitat Autònoma les inscripcions practicades al Registre d'aquest Col·legi de les Societats Professionals de Fisioterapeutes».  
Quart. Mitjançant ofici de 3 de juny de 2009, el Servei d'Entitats Jurídiques de la Conselleria de Justícia i Administracions Públiques va formular observacions prèvies a la inscripció quant a la modificació de l'article 8, en considerar que l'esmentada redacció, en els termes en què es trobava formulada, no era d'acord amb l'ordenament jurídic, per quant la pertinença al Consell General d'una professió té caràcter imperatiu per a les corporacions professionals implicades, i no és disponible per aquestes, de conformitat amb la Llei 2/1974, de 13 de febrer, de Col·legis Professionals i la Llei 21/1998, d'1 de juliol, per la qual es crea el Consell General de Col·legis de Fisioterapeutes.   
Cinqué  
Per mitjà d'un escrit de 10 de juliol de 2009, Juan López Boluda, en nom del Col·legi Oficial de Fisioterapeutes de la Comunitat Valenciana, va presentar al·legacions a l'anterior ofici en què considerava no ajustada a dret la interpretació donada per la Conselleria de Justícia i Administracions Públiques, respecte del paràgraf al·ludit.  
Fonaments de dret  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i els articles 21 i 28 del Decret 4/2002, de 4 de gener, de Consell, que la desenrotlla, cal procedir a la no-inscripció de la modificació de l'article 8 dels Estatuts indicada en el fet tercer de la present.  
I això perquè la Llei 2/1974, de 13 de febrer, de Col·legis Professionals, de caràcter bàsic, estableix en l'article 4, apartat 4, que: «Quan estiguen constituïts uns quants col·legis de la mateixa professió d'àmbit inferior al nacional hi haurà un Consell General la naturalesa i funcions del qual s'indiquen en l'article nové». Del dit precepte, així com de la naturalesa de les funcions a desenrotllar, es desprén que l'existència del Consell General i la seua pertinença obligatòria per les corporacions professionals que agrupa, no es troba supeditada a un acte voluntari dels col·legis d'àmbit inferior al nacional. Conseqüència de tal previsió va ser la creació, mitjançant la Llei 21/1998, d'1 de juliol, del Consell General de Col·legis de Fisioterapeutes (BOE de 02/07/1998) i la posterior aprovació, mitjançant el Reial Decret 1001/2002, de 27 de setembre, dels Estatuts Generals del Consell General de Col·legis de Fisioterapeutes (BOE de 09/10/2002), on s'inclou tot el règim jurídic aplicable a aquest, inclosa l'obligatòria pertinença. Així, per exemple, el seu article 7 contempla que l'esmentat Consell «és l'òrgan coordinador i representatiu del conjunt dels col·legis professionals o oficials de Fisioterapeutes i dels Consells Autonòmics». Normes totes elles en vigor i d'aplicació al Col·legi Oficial de Fisioterapeutes de la Comunitat Valenciana, sense que suposen obstacle les previsions de la Llei 6/1997, de 4 de desembre, de Consells i Col·legis Professionals de la Comunitat Valenciana.  
La qual cosa ha d'entendre's sense perjuí de la qüestió relativa a l'obligatorietat de col·legiació per als fisioterapeutes, referida en les al·legacions del Col·legi sol·licitant, que no afecta el fons de l'assumpte que ens ocupa i que hauria de substanciar-se, si és el cas, davant de les instàncies que procedisquen.  
Segon. L'esmentada modificació ha sigut aprovada amb els requisits i les formalitats previstos en l'esmentat article i en els mateixos Estatuts del Col·legi.  
Tercer. L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò que ha previst la disposició final del Decret 4/2002, de 8 de gener, en virtut de les atribucions que té conferides pel Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, modificat pel Decret 131/2009, de 4 de setembre, del Consell, i pel Decret 140/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.  
Vistos l'article 36 de la Constitució Espanyola i l'article 49.122ª de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
Primer  
Inscriure parcialment la modificació dels Estatuts del Col·legi Oficial de Fisioterapeutes de la Comunitat Valenciana al Registre de Col·legis Professionals i de Consells Valencians Professionals de la Comunitat Valenciana, únicament pel que fa a l'article 37, de conformitat amb allò que s'ha exposat en el fonament de dret primer.  
Segon  
Publicar la present resolució en el Diari Oficial de la Comunitat Valenciana.  
Contra la present resolució que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
València, 14 d'octubre de 2009.- El director general de Justícia i Menor: Antonio Gastaldi Mateo.